Utsikten framover i et tog er vanligvis forbeholdt togpersonalet, men førerromsfilmene gjør det mulig for hvem som helst å oppleve det fra sin egen stue. Her fra Heidelberg i Tyskland.
En **førerromsfilm** (tysk: *Führerstandsmitfahrt*, nederlandsk: *cabinerit*, engelsk: *cabride, cabview, driver's eye view*) er en film tatt opp i førerrommet på et tog eller annet skinnegående materiell og viser utsikten framover på en gitt banestrekning gjennom lokførerens perspektiv, i tillegg til autentisk lydopptak med blant annet motordur og lyden av kontrollene i førerrommet. Førerromsfilm er en form for dokumentarfilm, men har ingen narrativ utover det bildene viser.

Denne typen filmer har i forskjellige former blitt produsert helt siden filmens barndom, for videosalg til spesielt interesserte i flere tiår, og har siden midten av 1990-årene blitt sendt som nattlige pauseprogrammer på riksdekkende TV i Tyskland. Høsten 2009 ble det kjent for et bredere internasjonalt publikum etter at NRK sendte hele Bergensbanen minutt for minutt i beste sendetid. Siden da har flere kringkastere produsert tilsvarende filmer fra sine land og man har også tatt konseptet til andre former for transportmidler og til en viss grad tatt steget bort fra førerperspektivet.

Fra filmens og videoens barndom
-------------------------------

Miles Brothers' *A Trip Down Market Street* fra San Francisco, få dager før jordskjelvet i 1906. Foto: Miles Brothers 
Allerede i filmens tidlige og eksperimentelle barndom i 1890-årene fantes det en populær stumfilmsjanger som på engelsk ble kalt «phantom ride», der man monterte et kamera frampå et tog eller et annet kjøretøy og tok opp film mens toget gikk framover. American Mutoscope and Biograph Companys *The Haverstraw Tunnel* fra 1897 regnes som den første og er 1538 bilderuter lang. En annen lignende film er Georges Méliès' *Panorama pris d'un train en marche* (norsk: *Panorama tatt fra et tog i bevegelse*) fra 1898, hvor kameraet er montert på taket av en av vognene i toget. Et annet eksempel er Miles Brothers' *A Trip Down Market Street* fra 1906 som er en 13 minutter lang film tatt opp fra et kamera montert på en av San Franciscos kabelsporvogner som kjører langs Market Street fra 8th Street og ned mot Ferry Building. Opptaket er gjort bare få dager før det store jordskjelvet og etterfølgende branninfernoet og er dermed også av historisk betydning.

Etter hvert som videospillere begynte å bli vanlige på starten av 1980-årene åpnet det seg også et marked for nisjeproduksjoner innen levende bilder, og et av dem var filmer tatt opp i førerrommet på lokomotiver rundt omkring i verden. Utsikten fra et lokomotiv har tradisjonelt sett vært forbeholdt lokføreren og eventuelt annet personale med tilgang til førerrommet, men med disse filmene kunne hvem som helst få oppleve det, til og med fra sin egen stue. Filmene har vært for spesielt interesserte og har derfor ikke vært tilgjengelige via vanlige distribusjonskanaler, men i stor grad via postordre fra produksjonsselskapet, via jernbanerelaterte tidsskrifter, i modelljernbaneforretninger eller via museer og museumsjernbaner. Museumsjernbaner har gjerne tilbudt filmer fra sine banestrekninger som en form for markedsføring. En av de tidligste aktørene på dette markedet var britiske *Video 125 Ltd* som har produsert denne typen filmer siden 1984. Hovedsakelig fra banestrekninger i Storbritannia og Irland, men også fra andre steder i Europa.

Som nattlige pauseprogrammer på TV
----------------------------------

I 1993 gjorde den vest-berlinske kringkasteren Sender Freies Berlin (SFB) førerromsfilmer tilgjengelig for vanlige folk da de i samarbeid med Deutsche Bundesbahn og Deutsche Reichsbahn begynte å sende opptak fra Berlins forstadsbaner som pauseprogram på nettene. Fra 3. september 1995 til 26. oktober 2013 ble førerromsfilmer sendt som nattlige pauseprogrammer på ARDs hovedkanal Das Erste under tittelen *Die schönsten Bahnstrecken Deutschlands* (norsk: *Tysklands vakreste jernbanestrekninger*). Programmene ble satt opp midt på natten som et buffer mellom kveldsprogrammene og morgenprogrammene og kunne derfor variere i lengde fra natt til natt fordi for eksempel filmer vist på kvelden hadde forskjellig spilletid. Om man ikke hadde kommet fram til slutten av strekningen før neste program begynte, fortsatte visningen fra samme sted neste natt. Programmene ble produsert av SFB, senere Rundfunk Berlin-Brandenburg (RBB) i samarbeid med *EK-Verlag GmbH*, som blant annet har utgitt jernbanetidsskriftet Eisenbahn-Kurier siden 1966. EK-Verlag tilbyr disse filmene som kjøpefilm. Det har også vært laget andre varianter av programmet under titlene *Die schönsten Bahnstrecken Europas* (norsk: *Europas vakreste jernbanestrekninger*) og *Die schönsten Bahnstrecken der Welt* (norsk: *Verdens vakreste jernbanestrekninger*) fra henholdsvis baner i Europa og verden forøvrig. Blant annet har Bergensbanen fra Oslo til Bergen blitt vist i opptak fra 6. august 1997.

Deutsche Bahns egen nisjekanal Bahn TV (som var tilgjengelig på Astra 19.2°Ø i perioden 2003–2008) sendte også førerromsfilmer for å fylle opp mellom de andre programmene og utenom vanlig sendeplan under tittelen *Bahn TV in Fahrt* (norsk: *Bahn TV på farten*).

Til sakte-TV i beste sendetid
-----------------------------

### Minutt for minutt (NRK)

Utdrag fra *Bergensbanen minutt for minutt*. Foto: NRK 
9. oktober 2009 tok NRK opp førerromsfilm fra hele turen med Bergensbanen mellom Bergen og Oslo som ble vist i beste sendetid på NRK2 fredag 27. november 2009, på dagen 100 år etter den offisielle åpningen av banen. I tillegg til ett kamera montert foran benyttet man også to kameraer som tok opp ut til sidene og man panorerte digitalt mellom de tre kameravinklene. I tillegg hadde man et fjerde kamera og en reporter som gikk ut på perrongen og intervjuet folk når toget stoppet ved stasjonene og om bord i toget. Programmet inneholdt ellers historiske bilder, filmer og lydopptak, i tillegg til musikk med tematisk eller geografisk tilknytning. *Bergensbanen minutt for minutt* ble det første av en serie programmer under navnet «minutt for minutt», som senere ble kjent under sjangerbetegnelsen sakte-TV. Året etter fulgte de opp med *Bybanen i Bergen minutt for minutt* som ble vist 23. juni 2010 i forbindelse med åpningen av Bybanen. Opptaket viser strekningen fra Nesttun til Byparken. Senere samme år kom også *Flåmsbana minutt for minutt*, som viser turen med den da 70 år gamle Flåmsbana fra Myrdal til Flåm. I forbindelse med Ski-VM 2011 kom *Holmenkollbanen minutt for minutt* med Holmenkollbanens strekning fra Majorstuen til Holmenkollen, og i 2012 kom *Nordlandsbanen minutt for minutt* i forbindelse med at det var 50 år siden Nordlandsbanen ble åpnet helt fram til Bodø. Turen ble tatt opp på fire turer fra Trondheim til Bodø gjennom hver av de fire årstidene og ble klippet sammen til én tur der det underveis veksles mellom årstidene.

### På skinner (DR)

Julen 2011 viste Danmarks Radio (DR) ti konvensjonelle førerromsfilmer fra baner rundt omkring i Danmark under navnet På skinner. I høstferien 2012 fulgte de opp med 30 filmer til, og har med det dekket nesten hele det danske jernbanenettet hvor det finnes persontrafikk. Det er til og med laget film fra Københavns metro, som fordi den er en automatbane gir passasjerene denne utsikten til vanlig. Serien ble så populær at DR også har gitt den ut som kjøpefilm.

### Andre transportmidler og lignende konsepter

MS «Nordnorge» på vei inn Geirangerfjorden under *Hurtigruten minutt for minutt*. Foto: NRK 
BBC Four fulgte en buss som denne gjennom Swaledale i Yorkshire Dales nasjonalpark i *All Aboard! The Country Bus*. Foto: Alan Sansbury 
#### Mer minutt for minutt

I 2011 tok NRK konseptet et godt stykke videre fra opphavet med programmet *Hurtigruten minutt for minutt* hvor man byttet ut jernbane med Hurtigruten, innførte en del flere elementer og kameravinkler og gjorde det hele til en kontinuerlig direktesending. Fra 16. til 22. juni ble hele den 134 timer lange seilasen med MS «Nordnorge» fra Bergen til Kirkenes sendt direkte på NRK2. I denne sammenhengen ble den konvensjonelle førerromsfilmen fra brua bare en liten del av den store helheten. I tillegg til flere kamerateam som filmet rundt på og ut fra båten brukte man et gyrostabilisert kamera fra Cineflex med veldig stor brennvidde og et kamera som hang ned foran baugen. Siden dette var en direktesending ble det et veldig stort fokus på folk og hva seerne selv kunne bidra med, i motsetning til en vanlig førerromsfilm som kun viser en bit av hverdagen. Året etter fulgte man opp i et noe mindre og tregere format med *Telemarkskanalen minutt for minutt* da man 26. august 2012 fulgte MS «Victoria»s seilas opp Telemarkskanalen. Somrene 2013 og 2015 prøvde man å gjenskape litt av konseptet med Hurtigruten-seilasen under tittelen «Sommerbåten». Man fulgte den tidligere hurtigruta MS «Sjøkurs» opp og ned langs kysten i flere uker samtidig som man spilte inn underholdningsprogrammet Sommeråpent i havnene man besøkte. Dette ble gjenskapt med et seilas med hjuldamperen DS «Skibladner» på Mjøsa over fem dager i juli 2016.

#### Fly med oss (TV 2)

I løpet av snaut tre uker fra 18. mai til 5. juni 2014 tok TV 2 konseptet opp i luften med programmet *Fly med oss*. Et helikopter utrustet med et Cineflex-kamera og et 360°-kamera fløy rundt i store deler av Norge, fra sør til nord, og viste mange severdigheter fra luften. Ferden startet på Oslo lufthavn (Gardermoen) og var innom alle Avinors trafikkerte flyplasser i løpet av turen. Hele turen er tilgjengelig på nett, mens det kun ble sendt sammendrag på kveldene på TV 2.

#### BBC Four Goes Slow

I mai 2015 lanserte britiske BBC sitt sakte-TV-konsept *BBC Four Goes Slow* på kanalen BBC Four, og programmene som er førerromsfilmer fikk tittelen *All Aboard!*. I *All Aboard! The Canal Trip* som ble sendt 5. mai 2015 følger vi en kanalbåt langs Kennet og Avon-kanalen i Wiltshire fra det øverste slusekammeret ved Bath til Dundas-akvedukten, mens vi i *All Aboard! The Sleigh Ride* som ble sendt 24. desember 2015 følger en reinsdyrslede langs en gammel postrute i området mellom Karasjok og Ravnastua fjellstue. 29. august 2016 viste kanalen *All Aboard! The Country Bus* som følger en buss på rute 830, kjent som «The Northern Dalesman», fra Richmond i øst, gjennom Swaledale i Yorkshire Dales nasjonalpark, til Ingleton i vest. Filmene var på to timer og hadde faktaopplysninger plassert rundt i terrenget som utvidet virkelighet.

Se også
-------

* Sakte-TV

Referanser
----------

1. ↑  «Panorama From Top of a Moving Train». *Georges Méliès: An in-depth look at the cinema’s first creative genius* **(engelsk)**. 18. mai 2008. Arkivert fra originalen 21. juli 2011.
2. ↑  «A Trip Down Market Street» **(engelsk)**. Library of Congress. Besøkt 23. januar 2017.
3. ↑  «About Video 125» **(engelsk)**. Video 125. Besøkt 23. januar 2017.
4. ↑  «Die schönsten Bahnstrecken Deutschlands». *fernsehserien.de* **(tysk)**. Besøkt 23. januar 2017.
5. ↑  «DVD - Die Bergenbahn» **(tysk)**. EK-Verlag. Besøkt 23. januar 2017.
6. 1 2  «Sakte-TV på NRK». NRK. Besøkt 25. januar 2017.
7. ↑  «Ny tog-dvd viser Fredericia fra skinneperspektiv» **(dansk)**. Fredericia Dagblad. 8. mars 2013. Besøkt 24. januar 2017.
8. ↑  «TV 2 skal filme Norge fra luften». TV 2. 22. april 2014. Besøkt 24. januar 2017.
9. ↑  «Slik blir «Fly med oss»». TV 2. 22. april 2014. Besøkt 24. januar 2017.
10. ↑  «- TV 2 burde tatt den helt ut». Kampanje. 23. april 2014. Besøkt 24. januar 2017.
11. ↑  «Gently does it: from canal trips to birdsong, BBC4 to introduce 'slow TV'» **(engelsk)**. The Guardian. 1. mai 2015. Besøkt 25. januar 2017.
12. ↑  «All Aboard! The Canal Trip» **(engelsk)**. BBC. Besøkt 25. januar 2017.
13. ↑  «All Aboard! The Sleigh Ride» **(engelsk)**. BBC. Besøkt 25. januar 2017.
14. ↑  «BBC sender sakte-TV med rein og samer på Finnmarksvidda i to hele timer på julaften». Aftenposten. 24. desember 2015. Besøkt 25. januar 2017.
15. ↑  «All Aboard! The Country Bus» **(engelsk)**. BBC. Besøkt 25. januar 2017.
16. ↑  «Northern Dalesman: Middlesbrough, Darlington and Richmond to Reeth, Hawes and Ingleton» **(engelsk)**. DalesBus. Arkivert fra originalen 7. november 2016. Besøkt 25. januar 2017.

Eksterne lenker
---------------

* På skinner – sesong 1, sesong 2 – Danmarks Radio
* Fly med oss – TV 2